钦定古今图书集成/明伦汇编/官常典/第755卷 > 耿廷箓
## 钦定古今图书集成/明伦汇编/官常典/第755卷 > 耿廷箓

按《明外史》本传：“耿廷箓，临安府河西县人。天启四年
举于乡。崇祯中为耀州知州，有能声。十五年夏，疏陈
时政，言将多不若将良，兵多不若兵练，饷多不若饷
核。”又言：“‘诸臣恩怨当忘，廉耻当厉。小怨必报，何不大
用于断头饮血之元凶；私恩必酬，何不广用于鹄面
鸠形之赤子’。优旨褒纳。旋擢山西佥事，改监宣府军。”
十七年，京师陷，走南都。十一月以张献忠乱四川，命
加太仆少卿，赴云南监参将沙定洲军，由建昌入川
讨贼。廷箓力辞加衔，改四川右参议。明年三月，四川
巡抚马干为督师王应熊劾罢，即拜廷箓右佥都御
史代之。未赴而定洲作乱，蜀地亦尽失，廷箓遂止不
行。后李定国掠临安，过河西。廷箓闻之，赴水死。妻杨
氏，被执，亦不屈死。